Man vas oor onwettige vuurwapens en bedrogŉ Man is in Johannesburg in hegtenis geneem nadat hy met onwettige vuurwapens betrap is. Ao. Kay Makhubela, ŉ polisiewoordvoerder, het Dinsdag gesê die man is in Klipspruit in Soweto in hegtenis geneem. “Die polisie het inligting ontvang dat die man vuurwapens by sy huis aanhou,” het Makhubela gesê. Die polisie het ŉ klopjag uitgevoer en beslag gelê op drie ongelisensieerde vuurwapens en ammunisie. Die polisie het ook Amerikaanse geld gevind en ŉ tas vol leë tjeks. Gestroopte voertuigonderdele is ook op die perseel aangetref. “Die 39-jarige verdagte moet binnekort in die hof verskyn en word aangekla van die besit van gesteelde eiendom, die besit van ongelisensieerde vuurwapens en ammunisie, en bedrog.” – SAPA